ঋত্বিক চিরকালের দুরন্ত। অস্থির দুর্বার খামখেয়ালি এবং পরিপাট্যহীন ঠোঁটকাটা; ঋত্বিক তার মনের কথাকে কখনোই তথাকথিত সভ্য মানুষের মুখোশ আঁটা বুলির মতো করে বলতে পারেননি। যা বলতে চেয়েছেন কোনো রকম ভীতি কিংবা ভদ্রতার তোয়াক্কা না করেই বলেছেন সরাসরি। ‘ছবি লোকে দেখে। ছবি দেখানোর সুযোগ যতোদিন খোলা থাকবে, ততোদিন মানুষকে দেখাতে আর নিজের পেটের ভাতের জন্য ছবি করে যাবো। কালকে বা দশ বছর পরে যদি সিনেমার চেয়ে ভালো কোনো মিডিয়াম বেরোয় আর দশবছর পর যদি আমি বেঁচে থাকি, তাহলে সিনেমাকে লাথি মেরে আমি সেখানে চলে যাবো। সিনেমার প্রেমে নেশায় আমি পড়িনি। আই ডু নট লাভ ফিল্ম’, এরকম চাঁছাছোলা ভণিতাবিহীন সত্যিকথা সম্ভবত ঋত্বিক ঘটকের পক্ষেই কেবল বলা সম্ভব। সিনেমার প্রেমে নেশায় পড়েননি, তাহলে কিসের নেশায় বেঁচে ছিলেন তিনি? নিন্দুকেরা হয়তো বলবেন, বাংলা মদ আর বিড়ির ধোঁয়ার নেশায়। কিন্তু তার ভীষণ উদ্দাম জীবনের আগোছালো ইতিহাস ঘাঁটলেই বেরিয়ে আসবে সত্যটা। তিনি আসলে প্রেমে পড়েছিলেন মানবের, ক্রুর পৃথিবীর তপ্ত পথে প্রতিনিয়ত সংগ্রাম করে চলা মানবকেই ভালোবেসেছিলেন তিনি। শত বাধা, শত অন্যায়কে পার করে জীবনের জয়গানের স্বপ্নই তাকে বিভোর করে রেখেছে আজীবন। আর এই জয়গানের বার্তাই জীবনের শেষ দিন পর্যন্ত তিনি পৌঁছে দিয়ে গেছেন আপোষহীনভাবে।